Document ID: 32001D0569

Απόφαση της Επιτροπής
της 12ης Ιουλίου 2001
για τη θέσπιση λεπτομερών κανόνων εφαρμογής στη Γαλλία του άρθρου 9 του κανονισμού (ΕΚ) αριθ. 690/2001 για τη θέσπιση ειδικών μέτρων στήριξης της αγοράς στον τομέα του βοείου κρέατος
[κοινοποιηθείσα υπό τον αριθμό Ε(2001) 1857]
(Το κείμενο στη γαλλική γλώσσα είναι το μόνο αυθεντικό)
(2001/569/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του βοείου κρέατος(1), και ιδίως το άρθρο 38 παράγραφος 2,
τον κανονισμό (ΕΚ) αριθ. 690/2001 της Επιτροπής, της 3ης Απριλίου 2001, για τη θέσπιση ειδικών μέτρων στήριξης της αγοράς στον τομέα του βοείου κρέατος(2), και ιδίως το άρθρο 9 παράγραφος 4,
Εκτιμώντας τα ακόλουθα:
(1) Το άρθρο 9 του κανονισμού (ΕΚ) αριθ. 690/2001 προβλέπει τη διάθεση, κατόπιν έγκρισης της Επιτροπής, του κρέατος που έχει αγορασθεί δυνάμει του εν λόγω κανονισμού. Πιο συγκεκριμένα, προβλέπεται ότι η διάθεση του κρέατος για συγκεκριμένη χρήση στην Κοινότητα γίνεται κατά τρόπο που να αποφεύγεται τόσο η διαταραχή της αγοράς όσο και ο άμεσος ανταγωνισμός με τη διάθεση προϊόντων από την παρέμβαση.
(2) Κατ' εφαρμογή του άρθρου 2 και της δεύτερης περίπτωσης του δεύτερου εδαφίου του άρθρου 12 του κανονισμού (ΕΚ) αριθ. 690/2001, η Γαλλία αγόρασε μια συγκεκριμένη ποσότητα βοείου κρέατος. Είναι πιθανό ότι η Γαλλία θα συνεχίσει να αγοράζει κρέας στο πλαίσιο τμηματικών διαγωνισμών μέχρι το τέλος του έτους.
(3) Η Γαλλία υπέβαλε αίτηση στην Επιτροπή για τη διάθεση ποσότητας έως και 5000 τόνων βοείου κρέατος που έχει αγορασθεί στο πλαίσιο του καθεστώτος και προορίζεται για διανομή στους απόρους της Γαλλίας οι οποίοι πληρούν τα κριτήρια επιλεξιμότητας που εφαρμόζονται δυνάμει του κανονισμού (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για την χορήγηση τροφίμων προερχομένων από αποθέματα παρέμβασης στους απόρους της Κοινότητας(3), όπως τροποποιήθηκε τελευταία από τον κανονισμό (ΕΚ) αριθ. 1098/2001(4). Σύμφωνα με το υποβληθέν αίτημα, η διάθεση του κρέατος θα ακολουθήσει την ίδια διαδικασία με αυτή που προβλέπεται στο άρθρο 4 παράγραφος 2 στοιχείο α) πρώτη και δεύτερη περίπτωση του κανονισμού (ΕΟΚ) αριθ. 3149/92.
(4) Δεδομένου ότι η διάθεση για άμεση κατανάλωση από απόρους δεν διαταράσσει την αγορά ούτε ασκεί προς το παρόν ανταγωνισμό με τη διάθεση προϊόντων από την παρέμβαση, το γαλλικό αίτημα πρέπει να γίνει δεκτό. Ωστόσο, προκειμένου να μην διαταραχθεί η αγορά στις περιπτώσεις τις οποίες τα προϊόντα που αποδεσμεύονται προορίζονται για την πληρωμή σε είδος, τα εν λόγω προϊόντα μπορούν να μην περιλαμβάνουν κρέας από οπίσθια τεταρτημόρια που αντιστοιχούν σε τεταρτημόρια pistola με οκτώ πλευρά κατ' ανώτατο όριο.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατ' εφαρμογή του άρθρου 9 παράγραφος 4 του κανονισμού (ΕΚ) αριθ. 690/2001, επιτρέπεται στη Γαλλία να διαθέσει έως και 5000 τόνους βοείου κρέατος, εκφρασμένους σε βάρος προϊόντος που έχει αγορασθεί δυνάμει του εν λόγω κανονισμού, με την προϋπόθεση ότι τα διατιθέμενα προϊόντα χρησιμοποιούνται για κατανάλωση, άμεση ή κατόπιν μεταποίησης, από απόρους που πληρούν τα κριτήρια επιλεξιμότητας που έχει καθορίσει η Γαλλία σύμφωνα με το άρθρο 1 παράγραφος 2 στοιχείο γ) του κανονισμού (ΕΟΚ) αριθ. 3149/92.
2. Οι διατάξεις του άρθρου 4 παράγραφος 2 στοιχείο α) πρώτη και δεύτερη περίπτωση του κανονισμού (ΕΟΚ) αριθ. 3149/92 εφαρμόζονται όσον αφορά τη διάθεση που αναφέρεται στην παράγραφο 1. Κατ' εφαρμογή των διατάξεων αυτών επιτρέπεται στη Γαλλία να χρησιμοποιήσει τα υπό εξέταση προϊόντα ως πληρωμή σε είδος, με εξαίρεση το κρέας που προέρχεται από οπίσθια τεταρτημόρια.
3. Για τους σκοπούς της παρούσας απόφασης, το οπίσθιο τεταρτημόριο που αναφέρεται ανωτέρω είναι οπίσθιο τεταρτημόριο pistola με οκτώ πλευρά κατ' ανώτατο όριο.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 12 Ιουλίου 2001.

Labels: 3
0
18
17